Na temelju članka 14. Zakona o proračunu (''Narodne novine'' broj 87,08, 136/12, 15/15), te članka 30. Statuta Općine Povljana (“Službeni glasnik Zadarske županije'' broj 14/17), Općinsko vijeće Općine Povljana na svojoj 23. sjednici održanoj dana 29. studenog 2019. godine, donosi

**ODLUKU**

**o izvršenju Proračuna Općine Povljana** **za 2020. godinu**

I. OPĆE ODREDBE

Članak 1.

Ovom se Odlukom utvrđuje struktura prihoda i primitaka, te rashoda i izdataka Proračuna Općine Povljana za 2020. godinu (u daljnjem tekstu: Proračun) i njegovo izvršavanje, opseg zaduživanja i jamstva, upravljanje prihodima i izdacima, financijskom i nefinancijskom imovinom Općine kao i upravljanje dugovima, te prava i obveze korisnika proračunskih sredstava.

Članak 2.

Opći se dio Proračuna sastoji od Računa prihoda i rashoda i Računa financiranja, a Posebni dio sadrži raspored rashoda prema izvorima financiranja, organizacijskoj, programskoj, ekonomskoj i funkcijskoj klasifikaciji i proračunskim korisnicima.

Sastavni dio proračuna je i Plan razvojnih programa

Članak 3.

Sredstva Proračuna osiguravaju se proračunskim korisnicima (u daljnjem tekstu: korisnici) koji su u Posebnom dijelu proračuna određeni za nositelje sredstava po pojedinim stavkama.

Korisnici smiju proračunska sredstva koristiti samo za namjene koje su određene Proračunom i to do visine utvrđene u njegovom Posebnom dijelu.

Članak 4.

Korisnici koriste sredstva Proračuna u skladu sa svojim financijskim planom, a po dinamici utvrđenoj mjesečnim planovima.

Članak 5.

Vlastiti prihodi jesu prihodi koje proračunski korisnik ostvaruju od obavljanja poslova na tržištu i u tržišnim uvjetima koji se ne financiraju iz proračuna.

Vlastitim prihodima korisnik podmiruju rashode nastale obavljanjem poslova na tržištu i u tržišnim uvjetima.

Planiraju se u financijskim planom korisnika i uplaćuju na njihov račun, a mogu se koristiti isključivo za namjene utvrđene financijskim planom.

Ako se vlastiti prihodi ostvare u iznosu većem od potrebnog za podmirenje rashoda iz stavka 1. ovog članka, mogu se koristiti za podmirenje rashoda redovne djelatnosti.

O ostvarenim i utrošenim namjenskim i vlastitim prihodima, proračunski korisnik izvješćuju nadležni proračun na način i u rokovima koji vrijede za dostavu polugodišnjih i godišnjih izvješća.

Članak 6.

U Proračunu se planiraju svi prihodi koje sukladno pozitivnim propisima ostvaruje Općina.

Namjenski prihodi i primici koji nisu iskorišteni u prethodnoj godini prenose se u Proračun za tekuću proračunsku godinu. Ako su namjenski prihodi uplaćeni u nižem opsegu nego što je planirano, proračunski korisnik može preuzeti i plaćati obveze samo u visini stvarno uplaćenih, odnosno raspoloživih sredstava.

Uplaćene i prenesene, a manje planirane pomoći, donacije i prihodi za posebne namjene mogu se izvršavati iznad planiranih iznosa, a do visine uplaćenih, odnosno prenesenih sredstava.

Uplaćene i prenesene, a neplanirane pomoći, donacije, prihodi za posebne namjene i primici od zaduživanja mogu se koristiti prema naknadno utvrđenim aktivnostima / projektima u proračunu uz prethodnu suglasnost načelnika.

Sredstva od prodaje i zamjene nefinancijske imovine koriste se za kapitalne rashode.

Članak 7.

Postupci javne nabave svih vrijednosti u kojima naručitelj i ponuditelj sklapaju ugovore o javnim radovima, ugovore o javnoj nabavi roba i ugovore o javnim uslugama, provoditi će se u skladu sa Zakonom o javnoj nabavi.

Postupci bagatelne nabave, roba, usluga i radova provode se u skladu sa Pravilnikom o provedbi postupaka nabave male vrijednosti.

Članak 8.

Proračun se izvršava na temelju tromjesečnih planova za izvršavanje Proračuna , u skladu s njegovim likvidnim mogućnostima.

Proračun se izvršava od 01. siječnja do 31. prosinca 2020. godine, a samo naplaćeni prihodi u kalendarskoj 2020. godini su prihodi Proračuna Općine Povljana za 2020. godinu.

Članak 9.

O korištenju sredstava Tekuće rezerve Proračuna u iznosu od 50.000,00 kuna odlučuje načelnik Općine u cijelosti.

Članak 10.

Ako se tijekom godine, na temelju propisa, poveća djelokrug ili nadležnost korisnika što zahtijeva i povećanje sredstava, ili se osnuje novi korisnik, sredstva za njegove troškove osiguravaju se iz Tekuće

proračunske rezerve.

Ako se tijekom godine, na temelju propisa, smanji djelokrug ili nadležnost korisnika što zahtijeva smanjenje sredstava, ili se korisnik ukine, neutrošena sredstva za njegove troškove prenose se u Tekuću

proračunsku rezervu ili na korisnika koji preuzima njegove poslove.

Članak 11.

Iznimno se izdatci koji nisu previđeni tromjesečnim planom izvršavanja Proračuna ili izdatci koji zahtijevaju prekoračenje pojedinih stavaka u tromjesečnom planu izvršavanja Proračuna (u daljnjem tekstu: nepredviđeni izdatci) mogu podmiriti uz prethodnu suglasnost načelnika.

Članak 12.

Načelnik će donijeti odluku o preraspodjeli sredstava za rashode poslovanja i za nabavu nefinancijske imovine u okviru u Proračunom planiranih sredstava za rashode.

Preraspodjela sredstava na proračunskim stavkama kod proračunskih korisnika ili između proračunskih korisnika može se izvršiti najviše do 5% rashoda i izdataka na proračunskoj stavci donesenoj od strane Općinskog vijeća koja se umanjuje, ako to odobri načelnik.

Načelnik o preraspodjelama izvještava Općinsko vijeće u polugodišnjem i godišnjem izvještaju o izvršenju proračuna.

Članak 13.

Iznimno, rashodi vrijednosti pojedinačnog iznosa od 20.000,00 kuna mogu se plaćati predujmom uz suglasnosti načelnika.

Članak 14.

Općinski načelnik kao nositelj izvršne vlasti jedinice lokalne samouprave može ulaziti u financijske odnose radi zaduživanja i pozajmljivanja, te plasiranja sredstava u obliku depozita u skladu sa Zakonom o proračunu i ostalim propisima.

Članak 15.

Općina se može zaduživati za investicije, davati suglasnost za zaduživanje, odnosno jamstvo u skladu sa Zakonom o proračunu i Pravilnikom o postupku zaduživanja te davanje jamstava i suglasnosti jedinica

lokalne i područne (regionalne) samouprave.

Odluku o zaduživanju općine, o davanju suglasnosti za zaduživanje te davanju jamstva donosi Općinsko vijeće.

Članak 16.

Ustanova i trgovačko društvo čiji je osnivač i većinski vlasnik Općina može se dugoročno zadužiti samo

za investiciju, te uz suglasnost Općinskog vijeća.

Dana suglasnost za zaduživanje ustanove uključuje se u opseg mogućeg zaduženja Općine.

Općina može ustanovi i trgovačkom društvu čiji je osnivač i većinski vlasnik dati jamstvo za ispunjenje

obveza.

Načelnik može predlagati Općinskom vijeću davanje pojedinačnih financijskih jamstava.

Dano jamstvo uključuje se u opseg mogućeg zaduženja Općine, a prije davanja jamstva potrebno je ishoditi suglasnost Ministra financija.

Zahtjev za odobravanje suglasnosti za zaduženje i/ili davanje jamstva podnosi odgovorna osoba trgovačkog društva ili ustanove putem nadležnog upravnog tijela.

Članak 17.

Ova Odluka stupa na snagu osam dana od dana objave u “Službenom glasniku Zadarske županije'', a primjenjivati će se od 01. siječnja 2020. godine.

KLASA:400-01/19-01/17

UR.BR.:2198/25-40-19-2

Povljana, 29. studenog 2019. godine

**OPĆINSKO VIJEĆE OPĆINE POVLJANA**

PREDSJEDNIK OPĆINSKOG VIJEĆA

Šime Jurišić